Kreutzwaldi Peterburis viibimine oli lühiajaline ja enesesse sule­tud. Otseühenduslikke mälestusi sellest oleskelust on väga napilt näha. Ühes kirjas riivas Võru  tohter veel mööda minnes Aleksander I valitsuse lõpuaastaile tunnismärgilist reaktsiooni; see oli vaid Peterburis kuuldud väike anekdoot tolleaegsest tsensuuripigistusest. Samuti nagu poliitika teda suure tsaaririigi keskuses peaaegu nagu poleks puudutanudki, jäi ta võhikuks ka vene kirjanduses, mis siis parajasti oli jõudmas oma õitsengule. Ruumilisest ligidusest hooli­mata pole märki sellest, et Puškini, Lermontovi, Gribojedovi nimed ja teosed kunagi oleksid tunginud Kreutzwaldi teadvusse. Vähemalt Krõlovi  valmidest näikse tal siiski aimu olevat. Üldiselt oli ju Kreutzwaldi kasvatus ja hariduslik orientatsioon niivõrd saksapärane, et ta oma teadmatustki vene kirjanduses iseloomustas nimetusega: "böhmische Dörfer"!